Nasi biriyani

**Nasi biriyani** (Nasta'liq: **بریانی**; Hindi: **बिरयानी**; Arab: **برياني**) atawa **biriani**, **briyani**, **beriani** yaitu makanan barupa nasi (biasanya diulah matan baras basmati) nang dimasak pakai rampah-rampah wan bumbu nang ditambahi wan sayuran, atawa daging (ayam, kambing, iwak, undang, atawa sapi). Makanan ngini baasal matan India wan Pakistan. Di Kapulauan Malayu, makanan ngini rancak disambat lawan tambahan kata *nasi* (nasi biryani, nasi briyani, nasi briani, atau nasi beriani).

Ngaran makanan ngini ("Biryani") baasal matan bahasa Persia, *beryā(n)* (بریان) nang baarti *sanga* atau *banam*. Baharinya, sabaluman dijarang dalam banyu baimbai wan rarampahan sampai satangah masak, baras disanga dulu pakai minyak samin.

Biriyani diulah matan baras nang sudah dijarang di panci tapisah. Imbah baras sudah pina satangah masak, baras dicampur lawan kaldu babumbu, lalu dikuhup dalam panci, wan dimasak sampai masak bujur, sampai kaldu tarasap ka dalam nasi. Cara maharagu biriyani balainan dua *[[pullao]]*. Amun maharagu *pullao*, baras disanga baimbai wan rarampah di dalam minyak samin, wan langsung diharagu sampai masak bujur.

Bubuhan pandatang wan padagang matan Persia manganalakan cara mamasak biriyani ka urang India wan Pakistan. Makanan ngini kada tarkanal di India wan Pakistan haja; tagal jua di Irak, Iran, Afganistan, Bangladesh, wan bubuhan panduduk muslim Sri Lanka, hususnya di Asia Salatan.

## Asal Ngaran
Kata *biryani* baasal matan bahasa Persia "brishtah" (برشتہ) nang baarti bawang basanga, maraga makanan ngini diulah pakai nasi babumbu, bawang basanga, wan daging. Baharinya, bahasa Persia dipakai gasan jadi bahasa rasmi di babarapa bagian nagara India rahat abad patangahan, rahatan dinasti Islam bakuasa. Ada sabuting pandapat nang manyataakan bahwa kata *biryani* baasal matan kata *birinj,* nang artinhya nasi. Pandapat lain  ada jua nang manyataakan bahwa *biryani* baasal matan kata *biryan* atawa *beriyan*, nang baarti "manyanga" atawa "mambanam".

## Asal Makanan
Asal nasi biriyani ngini sabujurnya kada tapi jalas banar jua. Di India Utara, macam-macam biriyani manyabar di dairah Muslim Delhi (hidangan Mughlai), Rampur, Lucknow (makanan Awadh) wan karajaan tahalus lainnya. Di India Salatan, wilayah nang manjadiakan nasi ngini dimakan gasan jadi makanan tatambaian, babarapa janis biriyani nang pina talain muncul matan wilayah Hyderabad (babarapa urang parcaya biriyani baasal matan sana), Tamil Nadu (Ambur, Thanjavur, Chettinad, Salem, Dindigul), Kerala (Malabar), Telangana, wan Karnataka (Bhatkal)—wadah di mana bubuhan Muslim bagana.

Manurut ahli sajarah Lizzie Collingham, biriyani nang tahanyar, nang kaya kabanyakan biriyani wayah ini, ngitu baasal matan dapur karajaan Kasultanan Mughal (1526–1857), makanan ngini barupa campuran nasi padas asli India wan pilaf Persia. Pangusaha makanan India, Kris Dhillon, parcaya bahwa biriyani baasal matan Persia, imbah itu dibawa bubuhan Mughal ka India.

Vishwanath Shenoy, nang baisi banyak cabang usaha makanan biriyani di India, bapandapat bahwa sabuting cabang biriyani baasal matan Mughal, samantara nang lainnya dibawa padagang Arab ka Malabar di India Selatan.

Rana Safvi, ahli sajarah nang tarkanal, mamadahakan bahwa inya cuma kawa mandapatakan risip biriyani matan jaman Mughal pahabisan, yaitu matan jaman Bahadur Shah II. Tagal, inya kada kawa mamastiakan bahwa kadada biriyani di jaman sabaluman ngitu, nang pasti inya kada kawa mandapatakan risipnya banar haja. Samantara, ahli sajarah lain nang sudah mancari wan manaliti babagai pangatahuan hiwal biriyani rata-rata wani manyataakan bahwa jujuhutan panambaian hiwal biriyani munculnya sakitar abad ka-18 haja.

## Bahan-bahan

Rampah-rampah nang dipakai gasan maharagu biriyani, yaitu minyak samin, kacang-kacangan, jintan, cangkih, kapulaga, kayu manis, daun salam koja, katumbar, daun mint, tipakan, bawang bombay, wan bawang putih. Nasi biriyani nang asli mamakai safron. Nasi biriyani nang *"non-vegetarian"* (kada gasan nang makan sayuran haja) mamakai daging sapi, daging ayam, daging kambing, daging domba, atawa undang. Makanan tambahannya bisa nang kaya "Chutney Dahi", korma, kari, tarung, atawa intalu bajarang.
## Jujuhutan